Ajuntament de ... 

ORDENANÇA FISCAL NÚM. 22

TAXA PEL SERVEI DE PREVENCIÓ I EXTINCIÓ D’INCENDIS I DE PROTECCIÓ GENERAL DE PERSONES I BÉNS

Article 1r.- Fonament i naturalesa

A l’empara del previst als articles 57 i 20.4.k) del text refós de la Llei reguladora de les hisendes locals aprovat pel Reial decret legislatiu 2/2004, de 5 de març (TRLRHL), de conformitat amb allò que disposen els articles 15 a 19 d’aquest text legal, l’Ajuntament estableix la taxa per la prestació del servei de prevenció i extinció d’incendis i per les activitats de protecció general de persones i béns, que es regirà per la present Ordenança.

Article 2n.- Fet imposable

1. Constitueix el fet imposable de la taxa la prestació de serveis dins del terme municipal per part del Parc Municipal de Bombers en els casos d'incendis i alarmes d'incendis, ensorraments totals o parcials d'edificis o instal·lacions, ruïnes, enderrocaments, inundacions, salvaments i altres necessaris per a la protecció de persones i béns.

Es  produeix el fet imposable de la taxa quan la prestació del servei o realització de l’activitat municipal sigui sol·licitada pels particulars, i també quan es dugui a terme d'ofici per raons de seguretat, sempre que la prestació d'aquest servei redundi en benefici del subjecte passiu.

2. No estarà subjecte a aquesta taxa el servei de prevenció general d'incendis ni els serveis que es realitzin en benefici de tota o d'una part considerable de la població del municipi o en casos de calamitat o catàstrofe pública declarada oficialment.

Article 3r.- Subjectes passius

1. Són subjectes passius contribuents les persones físiques o jurídiques i les entitats a què es refereix l'article 35.4 de la Llei general tributària, usuaris de les finques danyades que hagin estat objecte de la prestació del servei, entenent que aquests són, segons els casos, els propietaris, els inquilins i els arrendataris d'aquestes finques.

2. Quan es tracti de la realització de serveis de salvament i altres anàlegs, el subjecte passiu contribuent serà la persona física o jurídica i l'entitat de l'article 35.4 de la Llei general tributària que els hagi sol·licitat o que resultin beneficiats per l’actuació municipal.

3. La prestació dels serveis fora del terme municipal, només es realitzarà prèvia sol·licitud expressa de l'Alcalde del municipi respectiu i mitjançant una autorització específica de l'Alcalde-president d'aquesta Corporació. En aquest cas, l'Ajuntament en qüestió, en la seva qualitat de beneficiari del servei realitzat i de sol·licitant del mateix, serà subjecte passiu contribuent.

4. L'entitat o la societat asseguradora del risc tindrà, en el cas de prestació del servei d'extinció d'incendis, prevenció de ruïnes, salvaments i, en general, protecció de persones i béns la condició de substitut del contribuent.

Article 4t.- Responsables i successors
1. Són responsables tributaris les persones físiques i jurídiques determinades com a tals a la Llei general tributària i a l’Ordenança general.

2. La derivació de responsabilitat requerirà que, prèvia audiència de l’interessat, es dicti acte administratiu, en els termes previstos a la Llei general tributària.

3. Les obligacions tributàries pendents s’exigiran als successors de les persones físiques, jurídiques i entitats sense personalitat, en els termes previstos a la Llei general tributària i a l’Ordenança general.

Article 5è.- Beneficis fiscals

Gaudiran d'exempció subjectiva aquells contribuents que obtinguin uns ingressos anuals inferiors als que corresponguin al salari mínim interprofessional.
Article 6è.- Quota tributària

1. La quota tributària es determinarà en funció del nombre d'efectius, tant personals com materials, que s'utilitzin en la realització del servei, del temps que hi inverteixen i del recorregut que efectuïn els vehicles que hi actuïn.

2. A aquest efecte s'aplicarà la tarifa següent:
	
	€

	Epígraf 1. Personal
	

	a) Per cada bomber, per cada hora o fracció
	

	b)Per cada conductor, per cada hora o fracció
	

	c) Per cada subcapatàs, per cada hora o fracció
	

	d) Per cada capatàs, per cada hora o fracció
	

	e) Per cada aparellador, per cada hora o fracció
	

	f) Per cada arquitecte, per cada hora o fracció
	

	Epígraf 2. Material
	

	a) Per cada vehicle, per cada hora o fracció
	

	b) Per cada autobomba, per cada hora o fracció
	

	c) Per cada auto-tanc, per cada hora o fracció
	

	d) Per cada autoescala, per cada hora o fracció
	

	e) Per cada auto-guia, per cada hora o fracció
	

	Epígraf 3. Desplaçament
	

	Per cada vehicle i quilòmetre de recorregut, computant l’anada i la tornada
	


3. La quota tributària a satisfer pel subjecte passiu serà la suma de les quantitats corresponents als tres epígrafs.

Article 7è.-  Meritació
1. En els serveis realitzats en situació d’emergència, la taxa es merita i neix l'obligació de contribuir quan la dotació corresponent surti del Parc, moment en què s'inicia, a tots els efectes, la prestació del servei.

2. En les activitats realitzades a sol·licitud dels subjectes passius, la taxa es meritarà quan es presenti la sol·licitud que iniciï l’actuació o l’expedient, que no es realitzarà o tramitarà sense que s’hagi efectuat el pagament corresponent.

Article 8è.- Règim de declaració i d’ingrés

1. La taxa s’exigirà en règim d’autoliquidació.

2. Serà necessari adjuntar l'imprès corresponent a l'autoliquidació de la taxa juntament amb la sol·licitud d'actuació municipal per part dels particulars.
3. Alternativament, d'acord amb les dades que certifiqui el Parc de Bombers els serveis tributaris d'aquest Ajuntament practicaran la liquidació corresponent, la qual haurà de satisfer-se en els terminis fixats a l’article 62.2 de la Llei general tributària.
Article 9è.- Infraccions i sancions

Pel que respecta a les infraccions i sancions tributàries que, en relació a la taxa regulada en aquesta Ordenança, resultin procedents, s’aplicarà el que disposa la Llei general tributària i l’Ordenança general.

Disposició addicional.- Modificació dels preceptes de l'ordenança i de les referències que fa a la normativa vigent, amb motiu de la promulgació de normes posteriors

Els preceptes d'aquesta Ordenança fiscal que, per raons sistemàtiques reprodueixin aspectes de la legislació vigent i altres normes de desenvolupament, i aquells en què es facin remissions a preceptes d'aquesta, s'entendrà que són automàticament modificats i/o substituïts, en el moment en què es produeixi la modificació dels preceptes legals i reglamentaris de què porten causa.

Disposició final

La present Ordenança fiscal, aprovada provisionalment pel Ple de la Corporació en sessió celebrada el ...... i que ha quedat definitivament aprovada en data ......, entrarà en vigor al dia següent al de publicació en el Butlletí Oficial de la Província de Barcelona i regirà fins la seva modificació o derogació expressa.
